অনেকটা ‘কেবিকেসি’ বা ‘রোজগেরে গিন্নি’ বা ‘এক আকাশের নিচে’-র মতোই মাদকতা ছিল তাকে নিয়ে। একটা টিভি সিরিয়াল যে এভাবে মানুষকে বাঁধতে পারে তা বিশ্বাস করা যেত না অনেক সময়। এমনটা নয় যে ‘রাশি’-র মতো কোনও সিরিয়াল বাংলায় হয়নি। আসলে দিনের পর দিন এই সিরিয়ালের ইউএসপি ছিলেন দুই মূল অভিনেতা-অভিনেত্রী রাশি ও ইন্দ্র। রাশির ভূমিকায় অভিনয় করেছিলেন গীতশ্রী রায়, আর ইন্দ্র-র চরিত্রে ছিলেন ইন্দ্রজিৎ বোস।  

‘রাশি’-র একটি দৃশ্যে গীতশ্রী ও ইন্দ্রজিৎ
আরও পড়ুন... 
‘দেবীপক্ষ’-এ ফিরছেন গীতশ্রী, কেমন কাটল তাঁর দেড় বছরের ব্রেকটাইম?
প্রায় বছর দেড়েক আগে ছোটপর্দায় দেখানো হয়েছে ‘রাশি’-র শেষ এপিসোড। এরপর দর্শকদের অনেকেরই আশা ছিল বাংলা বিনোদনের টিভি চ্যানেলগুলি নিশ্চয় গীতশ্রী ও ইন্দ্রজিৎকে ঘিরে সিরিয়াল বানাবে। কিন্তু, হতাশই হয়েছিলেন ছোটপর্দার আম বাঙালি দর্শক। ইন্দ্রকে মাঝে ‘গোয়েন্দা গিন্নি’ সিরিয়ালে পার্শ্ব চরিত্রে দেখা গেলেও গীতশ্রী ছিলেন অনুপস্থিত। টানা দেড় বছরের লম্বা ছুটি কাটিয়েছেন গীতশ্রী। কিন্তু, এবার তিনি কামব্যাক করছেন টেলি সিরিয়ালে। আর এই সিরিয়ালে তাঁর বিপরীতে সেই ইন্দ্রজিৎ বোস। ‘দেবীপক্ষ’ নামে এই সিরিয়াল শুরু হতে চলেছে স্টার জলসায়। সন্ধে ৬টার স্লটে ৩০ জানুয়ারি থেকে এই গীতশ্রী ও ইন্দ্রজিৎ অভিনীত ‘দেবীপক্ষ’ সিরিয়ালটি দেখানো হবে। 

‘দেবীপক্ষ’-এর টিজার
দর্শকদের এখন জিজ্ঞাসা, ‘রাশি’-র কেমিস্ট্রি কি দেখা যাবে ‘দেবীপক্ষ’ সিরিয়ালে? গীতশ্রী আশাবাদী, এই সিরিয়াল ইন্দ্র আর তাঁর জুটিতে ভাল করবে। কিন্তু, দর্শকরা ‘রাশি’ সিরিয়ালে রাশি ও ইন্দ্র-র মধ্যে যে প্রেম দেখেছিলেন সেই মাদকতা নিয়ে কী তাঁরা বসবেন এই জুটিকে ফের প্রত্যক্ষ করতে? আসলে, রিল লাইফের এমন জুটিরা তো ব্যক্তিগত জীবনেও গাঁটছাড়া বেঁধেছেন। এমন উদাহরণ প্রচুর রয়েছে। যেমন বাংলা সিরিয়ালে দম্পত্তি সৌরভ চক্রবর্তী এবং মধুমিতা সরকার। কয়েক বছর আগে ‘সবিনয়ে নিবেদন’ নামে একটি সিরিয়ালে জুটি বেঁধেছিলেন। পরে ব্যক্তিগত জীবনেও তাঁরা সাতপাকে বাঁধা পড়েছেন। হিন্দি সিরিয়ালের দুই অভিনেতা-অভিনেত্রী গুরপ্রীত চৌধুরী এবং দেবিনা ব্যানার্জিও সিরিয়ালের জুটিকে ব্যক্তিগত জীবনেও বাস্তবায়িত করেছেন। কিন্তু, গীতশ্রী এবং ইন্দ্রজিৎ-এর মধ্যে এমনকিছু হয়নি। উল্টে গীতশ্রীর দাবি, তাঁর কাছে ইন্দ্রজিতের মোবাইল নম্বরও নেই। সেটের বাইরে দু’জনের কেউই সেভাবে একে অপরের সঙ্গে কথা বলেন না। এমনকী, ‘দেবীপক্ষ’ সিরিয়ালে দু’জনে ফের একসঙ্গে কাজ করছেন এটা জেনেও নাকি একে অপরের সঙ্গে যোগাযোগ করেননি। মাঝে একটি জায়গায় একে অপরের মুখোমুখি হয়েছিলেন তখন ‘হাই, হ্যালো’ করেছেন। ব্যাস, এপর্যন্ত। যে নায়ক-নায়িকার মধ্যে এমন সম্পর্ক তাঁরা কী পারবেন ‘রাশি’-র সেই নস্টালজিয়াকে ফেরত আনতে? ‘দেবীপক্ষ’ সিরিয়াল শুরুর আগে গীতশ্রী ও ইন্দ্রজিৎ-এর কাছে এমনটাই জানতে চাইছেন টেলিপর্দার দর্শকরা।